ສະຫາຍ ພົນໂທ ຈັນສະຫມອນ ຈັນຍາລາດ, ກໍາມະການກົມການເມືອງສູນກາງພັກ, ລັດຖະມົນຕີກະຊວງປ້ອງກັນປະເທດ
ສະຫາຍ ສະເຫລີມໄຊ ກົມມະສິດ, ກໍາມະການສູນກາງພັກ, ເລຂາຄະນະພັກ, ລັດຖະມົນຕີກະຊວງການຕ່າງປະເທດ
ກອງປະຊຸມດຳເນີນຊີວິດການເມືອງປັບປຸງປົວແປງພັກ ຂອງອົງຄະນະພັກກະຊວງການຕ່າງປະເທດ ປະຈໍາ ປີ 2017, ໄດ້ໄຂຂື້ນໃນວັນທີ 09 ມີຖຸນາ 2017, ທີ່ ກະຊວງການຕ່າງປະເທດ, ພາຍໃຕ້ການເປັນປະທານຂອງ ສະຫາຍ ສະເຫລີມໄຊ ກົມມະສິດ, ກໍາມະການສູນກາງພັກ, ເລຂາຄະນະພັກ, ລັດຖະມົນຕີກະຊວງການຕ່າງປະເທດ; ໂດຍໃຫ້ກຽດເຂົ້າຮ່ວມ ແລະ ໃຫ້ທິດຊີ້ນໍາຕໍ່ກອງປະຊຸມຂອງ ສະຫາຍ ພົນໂທ ຈັນສະຫມອນ ຈັນຍາລາດ, ກໍາມະການກົມການເມືອງສູນກາງພັກ, ລັດຖະມົນຕີກະຊວງປ້ອງກັນປະເທດ; ມີບັນດາສະຫາຍພາຍໃນຄະນະພັກ, ຄະນະນຳ, ເລຂາ, ຮອງເລຂາໜ່ວຍພັກ, ຫົວໜ້າກົມ, ຮອງຫົວໜ້າກົມ, ບັນດາທ່ານເອກອັກຄະລັດຖະທູດ, ກົງສຸນໃຫ່ຍ ແລະ ແຂກຖືກເຊີນ ເຂົ້າຮ່ວມ.
ໃນໂອກາດເປີດກອງປະຊຸມ ສະຫາຍ ສະເຫລີມໄຊ ກົມມະສິດ ໄດ້ເນັ້ນວ່າ: ການເປີດກອງປະຊຸມດຳເນີນຊີວິດການເມືອງຄັ້ງນີ້ ແມ່ນມີຄວາມໝາຍຄວາມສຳຄັນ ແລະ ມີຄວາມຈໍາເປັນຮຽກຮ້ອງອັນຮີບດ່ວນ ເພື່ອປັບປຸງປົວແປງພາຍໃນພັກ ຂອງອົງຄະນະພັກກະຊວງການຕ່າງປະເທດ ຕາມຄຳສັ່ງຂອງກົມການເມືອງສູນກາງພັກ ເລກທີ 01/ກມສພ, ລົງວັນທີ 01 ກຸມພາ 2017, ແນໃສ່ສ້າງພັກ ໃຫ້ມີຄວາມປອດໃສ, ໜັກແໜ້ນ, ເຂັ້ມແຂງ, ມີການຫັນປ່ຽນຢ່າງຕັ້ງໜ້າ ແລະ ທັນກັບສະພາບການ ເພື່ອສືບຕໍ່ນຳພາ ພາລະກິດປົກປັກຮັກສາ ແລະ ພັດທະນາປະເທດຊາດ ຕາມທິດທີ່ໄດ້ກໍານົດໃນມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ມະຕິຂອງກອງປະຊຸມໃຫຍ່ ຄັ້ງທີ III ຂອງອົງຄະນະພັກກະຊວງການຕ່າງປະເທດ. ພ້ອມນັ້ນ, ສະຫາຍເລຂາ ຍັງໄດ້ຮຽກຮ້ອງໃຫ້ບັນດາສະຫາຍສະມາຊິກພັກ, ພະນັກງານຫລັກແຫລ່ງທຸກສະຫາຍ ຈົ່ງພ້ອມກັນເຊີດຊູ ແລະ ຍົກສູງຄວາມຮັບຜິດຊອບຂອງຕົນ ດຳເນີນການສຳຫຼວດກວດກາ ດ້ວຍຄວາມກ້າຫານ, ເດັດດ່ຽວ, ຈິງໃຈ ແລະ ຊ່ວຍເຫລືອເຊິ່ງກັນ ແລະ ກັນ ເພື່ອຍົກສູງຄວາມຮັບຜິດຊອບຫນ້າທີ່ການເມືອງຂະແໜງການຕ່າງປະເທດ ເຂົ້າໃນການປົກປັກຮັກສາ ແລະ ສ້າງສາພັດທະນາປະເທດຊາດ ກ້າວສູ່ຈຸດໝາຍຂອງພັກປະຊາຊົນປະຕິວັດລາວ ກຳນົດໄວ້.
ໃນກອງປະຊຸມ ໄດ້ພ້ອມກັນຄົ້ນຄວ້າ, ເຊື່ອມຊຶມ 03 ເອກະສານສຳຄັນຄື: ມະຕິ ວ່າດ້ວຍການແກ້ໄຂພະຍາດອາດຍາສິດ, ສະກັດກັ້ນ ແລະ ຕ້ານການສໍ້ລາດບັງຫລວງ; ເດັດດ່ຽວປັບປຸງປົວແປງພັກໃຫ້ປອດໃສ, ເຂັ້ມແຂງ ແລະ ໜັກແໜ້ນ ແລະ ບົດສະຫລຸບຕີລາຄາຮອບດ້ານຈັດຕັ້ງຜັນຂະຫຍາຍ ມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ມະຕິກອງປະຊຸມໃຫຍ່ ຄັ້ງທີ III ຂອງອົງຄະນະພັກກະຊວງການຕ່າງປະເທດ.
ໃນໂອກາດດັ່ງກ່າວນີ້, ສະຫາຍ ພົນໂທ ຈັນສະໝອນ ຈັນຍາລາດ ໄດ້ມີຄໍາເຫັນຊີ້ນໍາຕໍ່ກອງປະຊຸມ ໂດຍຍົກໃຫ້ເຫັນມູນເຊື້ອ, ການເຕີບໃຫຍ່ຂະຫຍາຍຕົວ ແລະ ຜົນສຳເລັດອັນພົ້ນເດັ່ນ ພາຍໃຕ້ການຊີ້ນຳໆພາຂອງພັກໃນແຕ່ລະໄລຍະ ຊຶ່ງໄດ້ກາຍເປັນພື້ນຖານອັນໜັກແໜ້ນ ໃຫ້ແກ່ການພັດທະນາເສດຖະກິດ-ສັງຄົມ ກໍຄືການປົກປັກຮັກສາ ແລະ ສ້າງສາພັດທະນາປະເທດຊາດ, ເຮັດໃຫ້ປະເທດເຮົາສືບຕໍ່ມີຄວາມໜັກແໜ້ນທາງດ້ານການເມືອງ ສັງຄົມມີຄວາມສະຫງົບ ແລະ ເປັນລະບຽບຮຽບຮ້ອຍໂດຍພື້ນຖານ, ເສດຖະກິດຂະຫຍາຍຕົວຢ່າງຕໍ່ເນື່ອງ ແລະ ຫມັ້ນທ່ຽງ, ຊີວິດການເປັນຢູ່ຂອງປະຊາຊົນລາວບັນດາເຜົ່ານັບມື້ດີຂຶ້ນ, ລວມທັງການເຊື່ອມໂຍງກັບພາກພື້ນ ແລະ ສາກົນນັບມື້ຄ່ອງຕົວເປັນຢ່າງດີ, ຍົກສູງບົດບາດຂອງ ສປປ ລາວ ໄດ້ພົ້ນເດັ່ນໃນເວທີສາກົນ.
ພ້ອມນັ້ນ, ສະຫາຍ ພົນໂທ ຈັນສະໝອນ ຈັນຍາລາດ ຍັງໄດ້ຍົກໃຫ້ເຫັນຄວາມໝາຍຄວາມສຳຄັນຂອງບັ້ນດຳເນີນຊີວິດການເມືອງນີ້ຕໍ່ກອງປະຊຸມຄັ້ງນີ້ ເພື່ອປັບປຸງປົວແປງພາຍໃນພັກທາງດ້ານຄຸນທາດການເມືອງ, ຄຸນສົມບັດສິນທໍາປະຕິວັດ, ຄວາມຮັບຜິດຊອບດ້ານການເມືອງ, ການ ຈັດຕັ້ງ, ແບບແຜນການນຳພາ, ວິທີເຮັດວຽກ, ແບບແຜນການດໍາລົງຊີວິດ, ຜົນຮ້າຍ ແລະ ຄວາມອັນຕະລາຍຂອງພະຍາດອາດຍາສິດ ແລະ ການສໍ້ລາດບັງຫລວງ. ແນໃສ່ຍົກສູງບົດບາດເປັນແກນນຳໃນລະບົບການເມືອງ ຢູ່ ກະຊວງການຕ່າງປະເທດ, ສົ່ງເສີມດ້ານຕັ້ງໜ້າ, ເດັັດຂາດ ແກ້ໄຂດ້ານອ່ອນ ແລະ ຂໍ້ຄົງຄ້າງ ຂອງແຕ່ລະສະຫາຍໃນຄະນະພັກ, ພະນັກງານຫລັກແຫລ່ງ ແລະ ສະມາຊິກພັກທຸກສະຫາຍ ເພື່ອຮັບປະກັນເຮັດໃຫ້ການນໍາພາຂອງພັກ ມີຄວາມເຂັ້ມແຂງ, ມີຄວາມສັກສິດ ຕາມມະຕິຂອງກອງປະຊຸມພັກໄດ້ກໍານົດໄວ້ວ່າ “ພັກນໍາພາ, ລັດຄຸ້ມຄອງ, ປະຊາຊົນເປັນເຈົ້າ” ໃນລະບອບປະຊາທິປະໄຕປະຊາຊົນອັນແທ້ຈິງ.
ກອງປະຊຸມດໍາເນີນຊີວິດການເມືອງປັບປຸງປົວແປງພັກ ຂອງອົງຄະນະພັກກະຊວງການຕ່າງປະເທດ ຈະໄດ້ດຳເນີນໄປ ນັບແຕ່ວັນທີ 09-21 ມີຖຸນາ 2017 ນີ້ ໂດຍແບ່ງອອກເປັນ 2 ຊຸດ.